# Josh O'Connor

Josh O'Connor (Southampton, 20 de maig de 1990) és un actor britànic. Va guanyar el premi com a millor actor als Premis British Independent Film pel seu paper principal a God's Own Country (2017). Igualment va obtenir el Globus d'Or al millor actor en una sèrie de televisió dramàtica a The Crown, de Netflix, en la qual va interpretar el paper del príncep hereu Carles III d'Anglaterra.

## Biografia

Després de formar-se a la Bristol Old Vic Theatre School, Josh O'Connor va debutar al cinema el 2012 amb un paper de zombi a The Eschatrilogy: Book of the Dead. L'any següent, va aparèixer a The Magnificent Eleven i a Doctor Who a la TV. El 2014, Lone Scherfig li va oferir un paper a The Riot Club al costat de Max Irons, Sam Claflin, Douglas Booth i Natalie Dormer. També va participar en alguns episodis de Peaky Blinders.
El 2015, va fer un petit paper en la nova adaptació de Cinderella dirigida per Kenneth Branagh i va aparèixer a The Program de Stephen Frears i Bridgend de Jeppe Rønde. L'any següent, va interpretar Lawrence Durrell a la sèrie The Durrells i va repetir amb Stephen Frears a Florence Foster Jenkins, amb Meryl Streep.
A l’any 2017 va guanyar notorietat interpretant el paper protagonista a God's Own Country de Francis Lee (2017). El 2019, va interpretar el paper de Marius a la minisèrie Les Misérables al costat de Dominic West i Ellie Bamber. Aquell mateix any, va aconseguir el paper del príncep Carles a la sèrie històrica The Crown. Igualment, ha participat en el drama d'època Emma (2020), nova adaptació de l’obra de Jane Austin, i ha fet el paper protagonista de La chimera (2023), producció italiana de realisme fantàstic sobre els tombaroli, lladres de tombes etrusques.

### Vida personal

El seu pare, John, és professor i la seva mare, Emily, llevadora. Té dos germans. El seu avi és l'escultor John Bunting i la seva tia la periodista Madeleine Bunting.
O'Connor va créixer a Cheltenham, per després viure un breu temps a Nova York i, finalment, tornar a Gloucestershire el 2023. Entre les seves aficions hi ha la lectura, dibuixar i anar d'acampada. És seguidor del Southampton.
La coincidència de complir els 30 anys durant el període de confinament el 2020, el va fer adonar-se que "en realitat, no m'agrada sortir en grup a divertir-me, ni fer veure que soc un tipus genial. D'un dia per l'altre vaig descobrir que el que m’agradava és la tranquil·litat de quedar-me a casa i llegir."
O'Connor és partidari del Partit Laborista, va fer campanya a favor de Jeremy Corbyn a les eleccions generals del 2019 i s'ha qualificat "d'esquerres liberal". Sobre la monarquia, es declara republicà. En una entrevista a The New York Times, va dir: "Crec que la reina (Elisabet II) és una dona extraordinària. Un rere l'altre, molts homes han fracassat, i aquesta dona al poder ha estat coherent i s'ha mostrat obedient i neutral. En aquest sentit, tinc un gran respecte per ella."

## Filmografia

| Any | Títol | Personatge | Anotacions |
| 2012 | The Eschatrilogy: Book of the Dead | Zombi | |
| 2013 | The Magnificent Eleven | Andy | |
| 2013 | Doctor Who | Piotr | Sèrie de TV |
| 2013 | The Whipers Times | Dodd | Telefilm |
| 2014 | Peaky Blinders | James | Sèrie TV: 3 capítols |
| 2014 | Hide and Seek | Max | |
| 2014 | The Riot Club | Ed | |
| | Ripper Street | Bobby Grace | Sèrie TV: 8 capítols |
| 2015 | Bridgend | Jamie | |
| 2015 | Cinderella | Guarda del palau | |
| 2015 | The Program | Rich | |
| 2016 | Florence Foster Jenkins | Donaghy | |
| 2016 | The Durrells (2016-2019) | Lawrence Durrell | Sèrie TV: 26 capítols |
| 2016 | Best Man | Donald | Curtmetratge |
| 2017 | God's Own Country | Johnny Saxby | Premi BIFA millor actor. Premi LesGaiCineMad millor actor. Premi millor actor Festival Internacional de Cinema d'Estocolm. |
| 2017 | The Colour of His Hair | Peter | Curtmetratge |
| 2018 | Only You | Jake | Protagonitzada amb Laia Costa. Premi BIFA millor actor. |
| 2019 | Retorn a Hope Gap | Jamie | Premi Sant Jordi 2020 a millor actor. |
| 2019 | Els Miserables | Marius Pontmercy | Sèrie TV: 3 capítols |
| 2019 | The Crown (2019-2020) | Carles III d'Anglaterra | Sèrie TV: 13 capítols.Temporades 3 i 4. Globus d'Or com a millor actor. |
| 2020 | Emma | Mr. Elton | Protagonitzada per Anya Taylor-Joy |
| 2021 | Mothering Sunday | Paul Sheringham | Junt amb Odessa Young, Olivia Colman, Colin Firth i Glenda Jackson. |
| 2021 | Romeo & Juliet | Romeo | Telefilm |
| 2022 | Aisha | Conor Healy | |
| 2023 | La chimera | Arthur | Dirigida per Alice Rohrwacher |
| 2023 | Lee | Antony Penrose | |
| 2023 | Bonus Track | Jonno | |
| 2024 | Challengers | Patrick | Dirigida per Luca Guadagnino |

## Referències

* 1 2 BENALAL, NOAH. «Cinco curiosidades de Josh O'Connor, el actor de 'Los Durrell' que triunfa en los Emmy» (en castellà), 20-09-2021. [Consulta: 12 març 2024].
* ↑ «Award-winning actor backs campaign to save historic field | Stroud Times» (en anglès britànic), 10-11-2023. [Consulta: 12 març 2024].
* ↑ «Josh O'Connor». [Consulta: 13 març 2024].
* ↑ Journal, The Gentleman's. «Josh O'Connor reveals his best of British | Gentleman's Journal | Gentleman's Journal» (en anglès). [Consulta: 13 març 2024].
* ↑ Lamont, Tom «Josh O’Connor: ‘I had to advocate for Prince Charles on set. He’s always told: shut up’» (en anglès). The Guardian, 28-11-2020. ISSN: 0261-3077.
* ↑ Shattuck, Kathryn «Josh O’Connor Didn’t Care About the Crown Until He Became a Prince» (en anglès). The New York Times, 18-11-2020. ISSN: 0362-4331.